Allister maar een van talle Saru-kwessiesDit is een van die heel belangrikste sewe dae in die geskiedenis van Suid-Afrikaanse rugby wat voorlê, en Allister Coetzee se voortgesette afrigting van die Springbokke is bloot een van baie besprekingspunte. Van Woensdag af tot aanstaande Dinsdag sal daar in die Saru-raadsaal besluit geneem moet word, en ook in die hof word besluit of WP Rugby (Edms) se voorlopige likwidasie finaal gemaak moet word. Dit word teengestaan in hofstukke waarin ŉ beskuldiging van wanadministrasie deur WP Rugby gemaak word. Woensdag Woensdag bespreek Saru en die Super-franchise’e die kondisionering van die spelers. Oninteressante en onbelangrik, sou ŉ mens sê, maar een van die redes waarom die Springbokke so erg in veral die tweede helfte van die toetse uitgesak het. Sinchronisering van die kondisionering, soos in Nieu-Seeland en Engeland, sal bespreek en hopelik volgens realistiese riglyne vir implementering aanvaar word. Donderdag Donderdag sal die uitvoerende komitee van Saru vergader om beleidsake rondom die nasionale span en die spelers te bespreek. Dit is van die grootste belang omdat dit ondermeer vaste riglyne vir die kies (of dan nie) van oorsese spelers sal vaslê. Kapteinskap deur ŉ oorsese speler en die beskikbaarheid van gekose spelers om deel van die `n kondisioneringsproses in SA te wees sal ongetwyfeld ook ter sprake kom. En vir die manne wat tans ewe lekker in die Super-afseisoen padgee om tydens die Curriebekerreeks ŉ stewige ekstratjie in Japan te verdien, wag daar dalk ook ŉ verrassing. Dis egter nie so eenvoudig nie. As hulle nie só ‘deeltyds’ daar mag speel nie, wat verhoed hulle om pad te gee om baie, baie meer geld voltyds in Japan te gaan verdien? Vrydag Die belangrikste gesprek, oor die toekoms van die land se rugbyunies en hoe die indeling van die unies volgens die sportwet toegepas moet word, kom Vrydag aan die beurt. Met die meeste ander sportsoorte wat dit al ingestel het, moet rugby nou sy planne regkry sodat dit teen 31 Desember aan die SA Sportkonfederasie en Olimpiese Komitee (Saskok) voorgelê kan word. Dit is onduidelik hoe die hele struktuur sal werk, maar die afleiding na gesprekke met rugbybase is dat die franchise’e naverwagting sal voortbestaan soos dit nou is; dat die huidige bonde (sê nou maar die drie in Gauteng, naamlik die GLRU, die BBRU en die VRU) sal voortgaan onder die provinsiale oorkoepelende ‘rugbyunie; en dat hulle steeds in eie reg op eersterangse vlak sal meeding. Daar sal by elke provinsie onder die een hoof-unie waarskynlik meer geleentheid vir die klubs wees om onder die een oorkoepelende unie klubkompetisies te struktureer wat kruisbestuiwing en sterker mededinging tot gevolg sal hê. In die geheel: beter beheer, met nege provinsiale unies in plaas van die huidige 14, en moontlike sterker klubligas. En natuurlik groot besparings. ♦ Ook Vrydag sal daar oor konstitusionele sake gesels word. Dit sal moontlik met die gesprek oor die nuwe provinsiale struktuur saamval om die stemreg per provinsie (en dus die huidige unies) te bepaal. ♦ Dan sal daar seker ook gepoog word om die wysiging deur te voer dat die 14 huidige uniepresidente en hul uitvoerende hoofde voortaan nie betrokke sal wees by die proses om die nasionale afrigter aan te stel nie. Maandag Daar is Maandag gesprekvoering tussen Allister Coetzee en die Superafrigters oor die pad vorentoe, sodat ŉ mate van sinergie in oefenmetodes, wedstrydplanne, kondisionering en dies meer ingestel sal word en daar stelselmatig na die All Blacks en ook Engeland se denkwyse en patrone oorgeskakel kan word. Dinsdag Ondermeer kom dít waaroor die meeste rugbyondersteuners wonder, Maandag aan die beurt. Gaan Allister Coetzee bly of ry? Dit is uiters onwaarskynlik dat Coetzee gepos sal word. Daar is ŉ hele paar redes daarvoor. Hy het nie ŉ prestasieklousule in sy eerste jaar gehad nie. Om hom die pad te wys sal benewens die geld wat dit sal kos, glo van die orde van R12 tot 13 miljoen, ook die moontlikheid van ŉ regsgeding inhou. En geen huidige gekontrakteerde afrigter, het sy dit Franco Smit, Johan Ackermann of enige van die vele genoemde oorsese mense is, sal deur hulle unies/klubs sonder uitkoop-vergoeding deur Saru vrygestel word nie. Dis nóg ŉ spul geld, wat Saru na die verlies van sy borge nie kan bekostig nie. Soos dit is stuur Saru op ŉ groot verlies vanjaar en aanstaande jaar af. En vergeet maar van ŉ man soos Nick Mallett. Hy verdien oorgenoeg waar hy nou sit en kommentaar uitspreek oor spanne en spelers sonder dat hy die druk van prestasie, kwotas en kritiek hoef te trotseer. In elk geval, Dinsdag hoor die advieskomitee Coetzee aan. Verskonings deur Coetzee sal daar wel wees, en van hulle is geldig, soos sy laat-aanstelling, en die feit dat hy nie insette kon gee betreffende wie hy as sy assistente wou hê nie. Van die ander sake is egter onaanvaarbaar, soos Coetzee se swak spankeuses en die rondval tussen kombinasies, gebrek aan ŉ standvastige en veral ook die ewig-wisselende wedstrydplanne, fiksheid, en ook die gebrekkige vertroue wat tussen spelers en afrigter bestaan. Dinsdag is ook die dag waarop terugvoer oor die Bokke se 2016-vertonings gegee word en ŉ paar interessante vrae sal ongetwyfeld gevra word.